«Бзэрабзэ» гупыр утыкушхуэ йохьэ
Адыгэм уэрэдымрэ пшыналъэмрэ ижь- ижьыж лъандэрэ къыдогъуэгурыкIуэ. Гур хохъуэ ди щIалэгъуалэм адыгэ уэрэдхэм я пщIэр къаIэту, ягурэ я псэрэ дыхьэу щагъэзащIэм деж. Абы и лъэныкъуэкIэ щапхъэщ Къэбэрдей-Балъкъэр, Къэрэшей-Шэрджэс, Адыгэ, Ингуш, Осетие Ищхъэрэ-Алание республикэхэм щIыхь зиIэ я артист Лосэн Ти-мур къызэригъэпэща «Бзэрабзэ» джэгуакIуэ гупыр.
Макъамэм и дунейпсо махуэм ирихьэлIэу, жэпуэгъуэм и 1-м, гупым я япэ концертыр щатащ ЩоджэнцIыкIу Алий и цIэр зезыхьэ Къэбэрдей къэрал драмэ театрым. Пшыхьыр дахэу иригъэкIуэкIащ КъБР-м щIыхь зиIэ и артист Хьэмырзэ Ахьмэд.
«Бзэрабзэм» я уэрэдымрэ пшыналъэмрэ куэдым ягу зэрыдыхьам и щыхьэтт концертым цIыхушхуэ къызэрекIуэлIар. Къыхэгъэщыпхъэщ гупым хэкурыс щIалэгъуалэм я мызакъуэу, хэхэс адыгэхэм я щIэблэхэм ящыщу къэкIуэжауэ Налшык щеджэхэри зэрахэтыр.
Концертыр lыхьэlыхьэу гуэшауэ щытащ. Пшыхьыр лъагъуныгъэ уэрэдхэмкIэ къызэIуахащ. Абы къыкIэлъыкIуэу, зи хэкур зрагъэбгына ди лъэпкъэгъухэм яхъумахэр жаIащ.
Жэпуэгъуэм и 1-р Жьы хъуахэм я дунейпсо махуэу зэрыщытыр зыщагъэгъупщакъым зэхыхьэр къызэзыгъэпэщахэм. Концертым и зы Iыхьэр нэхъыжьхэм хухахат. Абы хыхьэу гупым ягъэзэщIащ Лосэн Тимур и «Жьыщхьэ махуэ» уэрэдыр.
Пшыхьым и кIэухым «Бзэрабзэм» утыку кърахьащ Лосэным и уэрэдхэу тхыдэр лъабжьэ зыхуищIахэр. Зэхыхьэ гуапэр зэхуащIыжащ бжэIупэм щызэхаша адыгэ джэгукIэ.
«Бзэрабзэ» гупым я япэ лъэбакъуэр лъапэ махуэ яхуэхъуну, я мурадхэр къехъулIэну, цIыхум ягу дыхьэу куэдрэ утыку итыну ди гуапэщ.
Бакъ Мадинэ.
